સરદાર પટેલની પ્રતિમા મુકવામાં ધારાસભ્ય આડખીલીરૂપ બની રહ્યા હોવાની શહેરમાં ચર્ચાઓ થતી હતી. ત્યારે સર્કલ સ્થળની મુલાકાત લઈ પ્રતિમા સમયસર મુકાય અને તેનુ લોકાર્પણ થાય તે માટે માર્ગ અને મકાન વિભાગના અધિકારીઓને જરૂરી સુચનો કરતા ખોટી ચર્ચાઓનો છેદ ઉડી ગયો છે. આ બાબતે ધારાસભ્ય ઋષિભાઈ પટેલે જણાવ્યુ હતુ કે નરેન્દ્રભાઈ મોદી મુખ્યમંત્રી હતા ત્યારે નર્મદા ડેમ પાસે સરદાર વલ્લભભાઈ પટેલની દુનિયાની સૌથી ઉંચી પ્રતિમા મુકવા સંકલ્પ કર્યો હતો. ત્યારે વિસનગરમાં સરદાર પટેલની પ્રતિમા મુકાવાનુ કામ ચાલતુ હોય તે આનંદની વાત છે. સરદાર પટેલ ફક્ત પાટીદાર સમાજનાજ નહી સમગ્ર રાષ્ટ્રના સૌના નેતા છે. જેમણે દેશને એક કરવાનુ કામ કર્યુ હતુ. અખંડ ભારતના શીલ્પીની જ્યારે પ્રતિમા મુકાતી હોય તેમાં રાજકારણ ન હોય. તિરૂપતી સરજને વર્ષ ૨૦૧૦ માં સ્વર્ણિમ સંકુલ બનાવી સ્વર્ણિમ કુંભ મુક્યો હતો. તેને આંદોલન સમયે નુકશાન કરી તોડફોડ કરાઈ હતી. તેનુ કોઈના પ્રત્યે રાગદ્વેષ કે દુઃખ ન હોય. પાલિકા દ્વારા ૧૦ ફૂટની પ્રતિમા મુકવાની કામગીરી ચાલી રહી છે. જે ૩૧ મી ઓક્ટોબરે મુકાશે તેમાં શંકાને કોઈ સ્થાન નથી. પ્રતિમા મુકવાની મંજુરી માટે સરકાર તરફથી ધારાસભ્ય તરીકે મારા તમામ પ્રયત્નો રહેશે. આ પ્રસંગ આખા વિસનગર તાલુકાનો પ્રસંગ છે. તમામ સમાજના લોકો સાથે મળી ઉત્સાહભેર ભાગ લે. ધારાસભ્યનુ કદ નહી પરંતુ સરદાર પટેલનુ કદ મોટુ છે. લોકાર્પણમાં મને ન બોલાવે તો પણ પ્રતિમા મુકાય તેવુ ઈચ્છુ છુ. જે માટે મારા પુરતા પ્રયત્નો છે. પ્રતિમા મુકવામાં પાલિકાને જે પણ અડચણો પડે તેની ભલે મને જાણ ન કરે, મારા ધ્યાને ન લાવે છતા પ્રતિમા મુકવા પ્રયત્ન કરીશ. આ માટે જીતુભાઈ પટેલ પણ પ્રયત્નો કરી રહ્યા છે. જેમાં સફળતા મળશેજ.